Vier se dood in Hammanskraal met taxigeweld verbindArgieffoto ŉ Skietvoorval wat Sondag in Hammanskraal noord van Pretoria die lewe van vier mense geëis het, hou verband met taxigeweld. Volgens die Gautengse departement van paaie en vervoer ondersoek die polisie die voorval waarin vier lede van die Simunye Taxi-vereniging helder oordag by die Rainbow-winkelsentrum doodgeskiet is. “Daar word beweer dat twee mans in ŉ wit Audi op die vier losgebrand het en daarna van die toneel gevlug het,” sê die departement in ŉ verklaring. “Nog niemand is in verband met die voorval in hegtenis geneem nie.” Jacob Mamabolo, LUR vir paaie en vervoer in Gauteng, het die voorval sterk veroordeel en medelye met die oorledenes se familie en vriende betuig. “Ons veroordeel diegene wat die moorde georganiseer het en só gesinne van hul geliefdes beroof het. Hierdie persone gee die taxibedryf ŉ slegte naam,” het Mamabolo gesê. Die polisie het ŉ 72 uur-aksieplan in werking gestel om die oortreders op te spoor en aan te kla. “Enigiemand met meer inligting oor die voorval moet na vore kom en die polisie help om diegene verantwoordelik agter tralies te kry.” Mamabolo sê mense in die provinsie wat geweld aanstook raak geïsoleer, aangesien meer leiers in die taxibedryf ŉ stokkie voor sulke soort gedrag steek.